Philomena Wong

Philomena (Philo) Wong (☆  22 di december 1941 na Paradera – † 7 di maart 2023 na Aruba) tabata un maestro, poeta, escritor y declamador Arubiano. E tabata skirbi na Papiamento.

 Bida 
Philomena Wong a nace dia 22 di december 1941 na Paradera, Aruba, como yiu di un mama Arubiano y un tata di descendencia Chines. Hunto cu su rumannan el a lanta na San Nicolas unda su famia tabatin un supermercado dilanti di "Nicolaas Store". Despues di caba scol secundario na Filomena College el a bay studia pa maestro na Arnhem (Hulanda). El a cuminsa su carera den enseñansa na 1964. Durante 15 aña el a traha como maestro y despues como e prome cabesante Arubiano di Theresiaschool, un scol basico na San Nicolas. Na 1979 el a bay traha na FAVI como maestro ambulante di mucha visualmente incapacita. Wong tabata activo den YMCA y tabata lider di scouting pa mucha muhe desde 1964. E mesun aña ey, na 1964, el a funda Kindervakantiewerk Aruba y tabata su presidente di 1964 te 1970. E fundacion tabatin como meta pa organisa campamento pa mucha muher hoben menos privilegia.Dedicacion na Kindervahantiewerk ta haci 53 Mucha Muher Hoben Feliz, Aruba Esso News, 20 augustus 1965

Den decada nobenta Wong tabata activo den politica, prome como miembro di directiva di FESCA y despues, pa e eleccion di 1993 como candidato nr. 23 riba lista di AVP, logrando 141 voto personal.  Despues di tabata malo pa algun tempo Philomena Wong a fayece dia 7 di maart 2023 na edad di 81 aña.

 Carera literario 
Philomena Wong a cuminsa skirbi su prome poemanan durante su estudio na Hulanda. E tabata skirbi na Papiamento, idioma cu e tabata domina bon, como su idioma materno. Na 1970 el a haci su debut den "Watapana", un revista cultural Antiano. Philomena ta pertenece na e generacion di poeta rond e revista aki. El a publica despues tambe den e antologianan "Di Nos" di Pierre Lauffer na 1971,  "Cosecha Arubiano" na 1983 y “Isla di mi” di Frank Williams na 2000 y den e revista "Skol i Komunidat" na 1985 y 1986. 

Na 1984 el a publica su prome coleccion di 14 poema "Mi" ta biba den mi pensamento cu tin como tema central e derecho di e individuo riba su propio existencia y balor. Den un di e poemanan e ta desbarata e moral dobel den cual su persona como hende muhe tin cu biba. Philomena Wong, BNA (23 di februari 2018) E buki cu a sali bou su propio maneho tabata un exito, logrando den poco tempo bende 700 ehemplar riba un poblacion di 60.000 hende. Na 1986 el a publica su poema epico titula Na caminda pa independencia, cu ta expresa su sentimentonan mixto tocante e lucha pa Aruba su status aparte dentro di Reino Hulandes.. Acompaña pa musica y arte di movemento el a declama e poema aki pa prome biaha na 1986 riba Dia di Himno y Bandera. E poema ta expone brevemente e "literatura indianista", na momento di trata e historia pre-colombiano di Aruba. Wong tabata mira e obra como uno educativo, cu lo por uza como punto di salida pa discusion na scol, por ehempel durante e lesnan di ciencia social. Na 1988 Wong a publica su poema Abrenuncia na un forma unico: riba un mosaico diseña pa Johnny Fingal den un tirada di 250 ehemplar. E poema aki ta yen di ironia y ta trata e reaccion di hende, ora nan mira nan mes den spiel den baño. Na 1992 ta sali Di ta .. pa .. tabata, un coleccion di poema cu ta oscila entre e presente (ta) y e pasado (tabata), for di su prome poema tocante e bunita 'mainta' te 'morto' y 'luto' na final. E ta un obra tristo, den cual 'bira bieu' y 'muri' ta para central pa un realidad sin scapatorio. Na 1993 el a publica Crusando Frontera / Crossing borders, cu ta un coleccion di poema cu a sali den su prome y su di tres coleccion cu nan traduccion na ingles.

Cu su don pa declama Wong tabata presenta su propio obranan na manifestacionnan cultural-literario na Aruba, Corsou y Hulanda. Como invitado di e organisacion Women’s International Writers el a declama na 1993 na e conocido mercado di buki internacional na Alemania, Frankfurter Buchmesse. Un di su poemanan mas conoci ta Placa Mancha, inspira riba e problematica nacional y internacional di logra placa na un manera ilegal.Jubi Naar, Problema cu ta soluciona despues cu baca hoga, Diario, 22 di augustus 2002 E poema ritmico aki, cu ta ilustra e vigor di idioma Papiamento cu e ripiticion di e palabranan "placa placa, placa", el a presenta na Plaza Betico Croes pa e pareha real hulandes, principe Willem-Alexander y princesa Maxima, na 2002.Floor Huygen, Echo van Placa Mancha klinkt tot in Manchebo, Amigoe, 28 augustus 2002 Wong tambe tabata presenta cuentanan cortico ku e mes a skirbi, pero no a yega na publica.Arubaanse dichteres: Philomena Wong wil mensen bereiken met haar poëzie, Amigoe, 15 mei 1993 

Wong a publica storia di mucha den e corant "Bon Dia Muchanan". El a traduci dos buki di mucha di Jacques Thönissen di Hulandes pa Papiamento: na 2005 E aventuranan di Cado Cododo (De avonturen van Cado Cododo), sigui na 2008 pa Spoki, bandido y buscadonan di oro (Spoken schurken en goudzoekers). 

Na 1986 el a ricibi e "Premio di Oro Aruba" pa su logronan riba tereno di literatura y su aporte na Papiamento.

 Obra 
 1983 - "Mi" ta biba den mi pensamento (poesia)
 1986 - Na caminda pa independencia
 1992 - Di ta….pa….tabata 
 1993 - Crusando Frontera / Crossing borders, Charuba

 Mira tambe 
 Lista di outor di Karibe Hulandes

Category:Eskritor
Category:Poeta
Category:Hende
Category:Aruba